CELEX: 32017R0781
Language: hu
Date: 2017-05-05 00:00:00
Title: A Bizottság (EU) 2017/781 végrehajtási rendelete (2017. május 5.) a metil-nonil-keton hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti visszavonásáról, továbbá az 540/2011/EU bizottsági végrehajtási rendelet mellékletének módosításáról (EGT-vonatkozású szöveg. )

6.5.2017   
            
            
               HU
            
            
               Az Európai Unió Hivatalos Lapja
            
            
               L 118/1
            
         A BIZOTTSÁG (EU) 2017/781 VÉGREHAJTÁSI RENDELETE
   (2017. május 5.)
   a metil-nonil-keton hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti visszavonásáról, továbbá az 540/2011/EU bizottsági végrehajtási rendelet mellékletének módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 21. cikke (3) bekezdésében foglalt második alternatívára és 78. cikkének (2) bekezdésére,
   mivel:
   
               (1)
            
            
               A 2008/127/EK bizottsági irányelv (2) hatóanyagként felvette a metil-nonil-ketont a 91/414/EGK tanácsi irányelv (3) I. mellékletébe. A 608/2012/EU bizottsági végrehajtási rendelet (4) értelmében a bejelentőnek, akinek a kérelmére a metil-nonil-ketont felvették, további megerősítő információkat kell benyújtania a következőkre vonatkozóan: a) az emlősökre vonatkozó toxikológiai tanulmányokban és az ökotoxikológiai tanulmányokban vizsgált anyag specifikációja, b) a gyártási tételekre vonatkozó adatok és a hitelesített analitikai módszerek specifikációja, c) az anyag és potenciális transzformációs termékei környezeti sorsának és viselkedésének megfelelő értékelése és d) a vízi, illetve a talajban élő élőlényekre gyakorolt kockázat. Az információkat az a) és a b) pont tekintetében 2013. április 30-ig, a c) és a d) pont tekintetében 2015. december 31-ig kellett benyújtani.
            
         
               (2)
            
            
               A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagnak tekintendők, és az 540/2011/EU bizottsági végrehajtási rendelet (5) mellékletének A. részében fel vannak sorolva.
            
         
               (3)
            
            
               A bejelentő 2015. december 31-ig elmulasztotta benyújtani az (1) preambulumbekezdés c) és d) pontjában előírt megerősítő információkat. A bejelentő emellett nem válaszolt a Bizottság levelére sem, amely lehetőséget biztosított számára álláspontja kifejtésére az anyag jóváhagyásának visszavonására vonatkozó bármely határozat meghozatalát megelőzően.
            
         
               (4)
            
            
               Ennek következtében helyénvaló visszavonni a metil-nonil-keton jóváhagyását.
            
         
               (5)
            
            
               Az 540/2011/EU végrehajtási rendelet mellékletét ezért ennek megfelelően módosítani kell.
            
         
               (6)
            
            
               A tagállamok számára időt kell biztosítani arra, hogy visszavonhassák a metil-nonil-ketont tartalmazó növényvédő szerekre vonatkozó engedélyeket. Helyénvaló korlátozni a tagállamok által az 1107/2009/EK rendelet 46. cikke értelmében a hatóanyagot tartalmazó növényvédő szerek tekintetében biztosítható türelmi idő maximális időtartamát.
            
         
               (7)
            
            
               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A RENDELETET:
   1. cikk
   A jóváhagyás visszavonása
   A Bizottság visszavonja a metil-nonil-keton hatóanyag jóváhagyását.
   2. cikk
   Az 540/2011/EU végrehajtási rendelet módosítása
   Az 540/2011/EU végrehajtási rendelet melléklete A. részének metil-nonil-ketonra vonatkozó 238. sorát el kell hagyni.
   3. cikk
   Átmeneti intézkedések
   A tagállamok legkésőbb 2017. augusztus 26-ig visszavonják a metil-nonil-keton hatóanyagú növényvédő szerekre vonatkozó engedélyeket.
   4. cikk
   Türelmi idő
   A tagállamok által az 1107/2009/EK rendelet 46. cikke értelmében biztosított türelmi időnek a lehető legrövidebbnek kell lennie, és legkésőbb 2018. augusztus 26-ig le kell járnia.
   5. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. május 5-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 309., 2009.11.24., 1. o.
   
   
      (2)  A Bizottság 2008/127/EK irányelve (2008. december 18.) a 91/414/EGK tanácsi irányelv egyes hatóanyagok felvétele céljából történő módosításáról (HL L 344., 2008.12.20., 89. o.).
   
      (3)  A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).
   
      (4)  A Bizottság 608/2012/EU végrehajtási rendelete (2012. július 6.) az 540/2011/EU végrehajtási rendeletnek a denatónium-benzoát, a metil-nonil-keton és a növényi olajok/fodormentaolaj hatóanyagok jóváhagyási feltételei tekintetében történő módosításáról (HL L 177., 2012.7.7., 19. o.).
   
      (5)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).